CELEX: 52020PC0005
Language: mt
Date: 2020-01-10
Title: Proposta għal REGOLAMENT TAL-KUNSILL li jemenda r-Regolament tal-Kunsill (UE) 2018/1977 li jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu mill-2019 sal-2020

IL-KUMMISSJONI EWROPEA
            Brussell, 10.1.2020
            COM(2020) 5 final
            2020/0004(NLE)
            Proposta għal
            REGOLAMENT TAL-KUNSILL
            li jemenda r-Regolament tal-Kunsill (UE) 2018/1977 li jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu mill-2019 sal-2020
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Ir-Regolament tal-Kunsill (UE) 2018/1977, li jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu mill-2019 sal-2020, ġie adottat fl-14 ta’ Diċembru 2018. 
            
            
               Ir-Regolament għandu l-għan li jiżgura li l-industrija tal-ipproċessar tal-Unjoni tkun kompetittiva u li jevita li titqiegħed f’periklu l-produzzjoni tal-prodotti tas-sajd fl-Unjoni billi jiżgura li l-industrija jkollha provvista adegwata ta’ prodotti tas-sajd. Għal dan il-għan, ir-Regolament inaqqas jew jissospendi d-dazji tal-importazzjoni għal għadd ta’ prodotti tas-sajd fil-kuntest ta’ kwoti tariffarji ta’ volum xieraq. Huwa jiddefinixxi wkoll liema ħidmiet tal-ipproċessar (minn hawn ’il quddiem imsejħin “il-ħidmiet li jikkwalifikaw”) jippermettu l-użu tal-kwoti tariffarji u liema le.
            
            
               2.RIŻULTATI TAL-KONSULTAZZJONIJIET MAL-PARTIJIET IKKONĊERNATI 
            
            
               Wara li ġie adottat ir-Regolament tal-Kunsill (UE) 2018/1977, xi proċessuri tal-UE u Stat Membru għarrfu lill-Kummissjoni li, minħabba li l-kodiċi tan-NM 1604 32 00 (Sostituti tal-kavjar) kien tneħħa mill-kwota tariffarja awtonoma 09.2750 li kienet ġiet stabbilita fir-Regolament tal-Kunsill (UE) 2015/2265 ta’ qabel, il-proċessuri ma kienx għadhom jistgħu jimpurtaw il-bajd iebes tal-ħut li jidħol f’dak il-kodiċi speċifiku tan-NM kif kienu jagħmlu fil-kuntest tal-iskema ta’ qabel. Fil-kuntest tar-Regolament attwali dwar il-kwoti tariffarji awtonomi (li jgħodd għall-perjodu mill-2019 sal-2020), il-kodiċi tan-NM 1604 32 00 (Sostituti tal-kavjar) inbidel bil-kodiċi tan-NM 0305 20 00 (Fwied, bajd u sperma ta’ ħut, imnixxfin, affumikati, immellħin jew fis-salmura) minħabba li dan jirrifletti aħjar id-deskrizzjoni tal-prodott (Bajd tal-ħut iebes, maħsul, imnaddaf mill-organi aderenti u sempliċiment immellaħ jew fis-salmura, għall-manifattura ta’ sostituti tal-kavjar).
            
            
            
               Il-fatt li tneħħa l-kodiċi tan-NM 1604 32 00 wassal biex id-dazju fuq dawn il-prodotti żdied minn 0 % għal 20 %, minħabba li dawn ma għadhomx jistgħu jibbenefikaw mill-iskema ta’ kwoti tariffarji awtonomi. Dan wassal għal telf sinifikanti minħabba l-ammonti kkonċernati u minħabba li kienu jeżistu kuntratti fit-tul li għadhom jgħoddu. Minħabba li l-kodiċi tan-NM 1604 32 00 kien inżamm fil-proposta tal-Kummissjoni u minħabba li r-Regolament il-ġdid li daħal fis-seħħ fl-1 ta’ Jannar 2019 ġie adottat biss fl-14 ta’ Diċembru 2018, il-kumpaniji qed jargumentaw li din il-bidla ma kinetx prevedibbli u ma tathomx biżżejjed ċans biex jadattaw ruħhom għaliha, minħabba li l-kuntratti li għandhom mal-fornituri tagħhom ikopru perjodi twal taż-żmien.
            
            
            
               Analiżi ddettaljata kkonfermat li l-bidla fil-kodiċi wasslet għal tnaqqis sinifikanti fl-importazzjonijiet ikkonċernati (intużaw biss 400 tunnellata mill-1 500 tunnellata tal-kwota tariffarja awtonoma, meta mqabbel ma’ 958 tunnellata fl-2018). 
            
            
            
               Mill-banda l-oħra, l-għan tal-kwoti tariffarji awtonomi huwa li joħolqu valur miżjud u iktar impjiegi. Minn dan il-lat, it-taħlil, l-ippakkjar mill-ġdid u l-pastorizzazzjoni ma jistgħux jitqiesu bħala “pproċessar” li se joħloq valur miżjud sinifikanti. Kien f’dan il-kuntest li l-kodiċi tan-NM 1604 32 00 (Sostituti tal-kavjar) inbidel bil-kodiċi tan-NM 0305 20 00 (Fwied, bajd u sperma ta’ ħut, imnixxfin, affumikati, immellħin jew fis-salmura). 
            
            
            
               Waqt id-diskussjonijiet li saru fil-kuntest tar-Regolament dwar il-kwoti tariffarji awtonomi għall-perjodu mill-2019 sal-2020 b’rabta mal-bajd iebes tal-ħut, il-Kumitat tal-Kodiċi Doganali adotta Noti ta’ Spjegazzjoni tan-Nomenklatura Magħquda (NSNM) ġodda għas-subintestatura 0305 20 00 li jiċċaraw l-ambitu ta’ dik is-subintestatura billi jipprovdu iktar definizzjonijiet. Skont in-NSNM l-ġodda, il-bajd immellaħ tal-ħut li ma jkunx tajjeb għall-konsum immedjat bħala kavjar jew bħala sostitut tiegħu fl-istat attwali tiegħu mingħajr trattament addizzjonali, iżda li jkun maħsub għall-manifattura tas-sostituti tal-kavjar huwa kklassifikat taħt din is-subintestatura.
            
            
               Għalhekk, wieħed jista’ jikkonkludi li l-fatt li l-kodiċi tan-NM 1604 32 00 inbidel bil-kodiċi tan-NM 0305 20 00 fir-Regolament il-ġdid dwar il-kwoti tariffarji awtonomi (li jgħodd għall-perjodu mill-2019 sal-2020) huwa konformi mal-għanijiet tal-kwoti tariffarji awtonomi. Madankollu, l-adozzjoni tard tar-Regolament b’kodiċi tan-NM għall-istess kwota tariffarja awtonoma 09.2750 li kien ivarja minn dak imsemmi fil-proposta tal-Kummissjoni u fil-leġiżlazzjoni ta’ qabel, u n-nuqqas ta’ fehim ċar min-naħa tal-industrija tad-differenza bejn iż-żewġ kodiċijiet tan-NM (imsaħħaħ mill-fatt li dawn jidħlu fl-istess numru tal-ordni), kellhom impatt negattiv sinifikanti fuq l-industrija tal-bajd tal-ħut fl-UE. Jenħtieġ li din il-bidla fil-kodiċi tan-NM ma twaqqafx ħesrem il-flussi kummerċjali.
            
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 31 tat-TFUE.
               
            
         
         
            
               •Sussidjarjetà (għall-kompetenza mhux esklużiva) 
            
            
               
                  Id-dazji tat-Tariffa Doganali Komuni jidħlu fl-ambitu tal-kompetenza esklużiva tal-Unjoni. Għalhekk il-prinċipju tas-sussidjarjetà ma japplikax għal dawn id-dispożizzjonijiet.
               
            
            
               •Proporzjonalità
            
            
               
                  L-għażla tal-politika hija proporzjonata minħabba li hija awtorizzata kwantità limitata biss għal kull prodott, filwaqt li jitqiesu r-rata tal-użu, il-fatt li l-kundizzjonijiet ikunu ekwi fost il-produtturi tal-UE u dawk ta’ pajjiżi li mhumiex membri tal-UE, il-valur miżjud, u preferenzi kummerċjali oħrajn.
               
               
                  Il-proposta tikkonforma mal-prinċipju tal-proporzjonalità minħabba li l-unjoni doganali hija politika komuni u għalhekk jenħtieġ li tiġi implimentata permezz ta’ Regolament adottat mill-Kunsill.
               
            
            
               •Għażla tal-istrument
            
            
               
                  Ma tapplikax.
               
               
            
            
               3. IMPLIKAZZJONIJIET BAĠITARJI
            
            
               Il-proposta għandha impatt baġitarju fuq id-dħul.
            
            
               2020/0004 (NLE)
            
            
               Proposta għal
            
            
               REGOLAMENT TAL-KUNSILL
            
            
               li jemenda r-Regolament tal-Kunsill (UE) 2018/1977 li jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu mill-2019 sal-2020
            
            
               IL-KUNSILL TAL-UNJONI EWROPEA, 
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 31 tiegħu, 
            
            
               Wara li kkunsidra l-proposta tal-Kummissjoni Ewropea, 
            
            
               Billi: 
            
            
               (1)Ir-Regolament tal-Kunsill (UE) 2018/1977
                  1
                jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu mill-2019 sal-2020. Ġew stabbiliti volumi xierqa għal kull kwota tariffarja sabiex ikun żgurat li l-industrija tal-Unjoni jkollha provvista adegwata għall-perjodu mill-2019 sal-2020. 
            
            
         
         
            
               (2)Fil-kwota tariffarja awtonoma bin-numru tal-ordni 09.2750 imniżżla fl-Anness tar-Regolament (UE) 2018/1977, l-uniċi prodotti li jikkorrispondu mad-deskrizzjoni tal-bajd tal-ħut iebes, maħsul, imnaddaf mill-organi aderenti u sempliċiment immellaħ jew fis-salmura, għall-manifattura ta’ sostituti tal-kavjar, huma dawk li jidħlu fil-kodiċi tan-NM ex 0305 20 00 li għandhom il-kodiċi tat-TARIC 35.
            
            
            
               (3)Madankollu, id-dispożizzjonijiet dwar il-kwota tariffarja kkonċernata previsti fir-Regolament tal-Kunsill (UE) 2015/2265
                  2
               , li kien ir-Regolament li kien validu qabel daħal fis-seħħ ir-Regolament (UE) 2018/1977, kienu differenti, u kienu jirreferu għall-prodotti li jidħlu fil-kodiċi tan-NM ex 1604 32 00 li għandhom il-kodiċi tat-TARIC 20 bħala l-uniċi prodotti koperti mid-deskrizzjoni tal-“bajd tal-ħut iebes, maħsul, imnaddaf mill-organi aderenti u sempliċiment immellaħ jew fis-salmura, għall-ipproċessar ta’ sostituti tal-kavjar”.  
            
            
            
               (4)Il-bidla fil-kodiċi tan-NM għall-kwota bin-numru tal-ordni 09.2750 wasslet biex l-industrija sabitha diffiċli tinterpreta d-dispożizzjoni kkonċernata u biex l-industrija ma fehmitx sew id-differenza bejn iż-żewġ kodiċijiet tan-NM (imsaħħaħ mill-fatt li dawn jidħlu fl-istess numru tal-ordni), u dan wassal għal impatt negattiv fuq l-industrija tal-ipproċessar tal-UE. 
            
            
            
               (5)Huwa xieraq li jiġu emendati l-prodotti koperti mill-kwota tariffarja bin-numru tal-ordni 09.2750 sabiex dawn ikunu jinkludu wkoll, għal perjodu limitat ta’ sena, il-prodotti li jidħlu fil-kodiċi tan-NM ex 1604 32 00 li għandhom il-kodiċi tat-TARIC 20 kif ukoll nota ta’ qiegħ il-paġna li tkun tirreferi għal dawn il-kodiċijiet tan-NM u tat-TARIC u għall-perjodu mill-1 ta’ Jannar 2019 sal-31 ta’ Diċembru 2019. 
            
            
            
               (6)Għalhekk jenħtieġ li r-Regolament (UE) 2018/1977 jiġi emendat kif xieraq.
            
            
            
               (7)Il-kwoti li fetaħ ir-Regolament (UE) 2018/1977 fl-ewwel sena japplikaw għall-perjodu mill-1 ta’ Jannar 2019 sal-31 ta’ Diċembru 2019. Minħabba li jeħtieġ li l-operaturi ekonomiċi jiġu ttrattati bl-istess mod, u filwaqt li jitqies il-fatt li għadha ma ġietx eżawrita l-kwota tariffarja bin-numru tal-ordni 09.2752, jenħtieġ li dan ir-Regolament jibda japplika b’mod retroattiv mill-1 ta’ Jannar 2019 sabiex l-operaturi ekonomiċi li jużaw il-bajd iebes tal-ħut (bħala prodott lest) ikunu jistgħu jkomplu jibbenefikaw mid-dazju favorevoli għal din il-kwota għal perjodu limitat taż-żmien mingħajr interruzzjoni. Għall-istess raġunijiet, jenħtieġ li dan jidħol fis-seħħ minnufih, 
            
            
            
            
               ADOTTA DAN IR-REGOLAMENT: 
            
            
               Artikolu 1
            
            
               It-tielet ringiela tal-Anness tar-Regolament tal-Kunsill (UE) 2018/1977 (li tittratta l-kwota bin-numru tal-ordni 09.2750) hija emendata kif ġej:
            
            
            
               (1)l-entrata mogħtija fil-kolonna msejħa “Kodiċi tan-NM” hija sostitwita b’dan li ġej: 
            
            
               “ex 0305 20 00
            
            
                ex 1604 32 00”; 
            
         
         
            
            
               (2)l-entrata mogħtija fil-kolonna msejħa “Kodiċi tat-TARIC” hija sostitwita b’dan li ġej:
            
            
               “35
            
            
                 
                       20”;
            
            
               (3)fil-kolonna msejħa “Deskrizzjoni”, tiżdied in-nota ta’ qiegħ il-paġna li ġejja wara l-kliem “sostituti tal-kavjar”: 
            
            
               “Din il-kwota tariffarja tapplika mill-1 ta’ Jannar 2019 sal-31 ta’ Diċembru 2019 għall-prodotti li jidħlu fil-kodiċi tat-TARIC 1604 32 00 20.”
            
            
            
               Artikolu 2 
            
            
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               Huwa għandu japplika mill-1 ta’ Jannar 2019.
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha. 
            
            
            
               Magħmul fi Brussell, 
            
            
            
               Għall-Kunsill 
            
            
               Il-President
            
            
               DIKJARAZZJONI FINANZJARJA LEĠIŻLATTIVA
            
            
               1.1.ISEM IL-PROPOSTA
            
            
               Proposta għal emenda tar-Regolament tal-Kunsill (UE) 2018/1977 li jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu mill-2019 sal-2020
            
         
         
            
               2.LINJI BAĠITARJI
            
            
               Il-linja tad-dħul: L-Artikolu 1 2 0 tal-Kapitolu 1 2, li jittratta d-dazji doganali u dazji oħrajn imsemmijin fl-Artikolu 2(1)(a) tad-Deċiżjoni tal-Kunsill 2014/335/UE, Euratom (li għalihom iddaħħal ammont ta’ EUR 21 471,2 miljun fil-baġit għas-sena finanzjarja tal-2019)
            
            
               (fil-każ tad-dħul assenjat biss) Id-dħul se jiġi assenjat għall-kapitolu dwar in-nefqa li ġej: 
            
            
               3.IMPATT FINANZJARJU
            
            
               ◻
                     Il-proposta ma għandha l-ebda implikazzjoni finanzjarja
            
            
               X Il-proposta ma għandha l-ebda impatt finanzjarju fuq in-nefqa iżda għandha impatt finanzjarju fuq id-dħul
            
            
               ◻
                     Il-proposta għandha impatt finanzjarju fuq id-dħul assenjat – l-effett huwa kif ġej:
            
            
               (f’Euro)
            
            
                     
                        Il-linja tad-dħul
                           3
                        
                     
                  
                  
                     
                        Fl-2019
                     
                  
               
                     
                        L-Artikolu 1 2 0 — Dazji doganali u dazji oħrajn
                     
                  
                  
                     
                        3.561.518
                     
                  
               
               4.MIŻURI KONTRA L-FRODI
            
            
               Se jitwettqu kontrolli fuq l-użu aħħari ta’ xi prodotti koperti minn dan ir-Regolament tal-Kunsill skont l-Artikolu 254 tar-Regolament (UE) Nru 952/2013 li jistabbilixxi dispożizzjonijiet dwar l-implimentazzjoni tal-Kodiċi Doganali tal-Unjoni.
            
            
               5.RIMARKI OĦRA
            
            
               1.L-impatt ewlieni ta’ dan ir-Regolament huwa t-telf ta’ dħul għall-Unjoni Ewropea, minħabba li l-kwota tariffarja bin-numru tal-ordni 09.2750 qed tiġi emendata biex tkun tinkludi wkoll, għal perjodu limitat ta’ sena, il-prodotti li jidħlu fil-kodiċi tan-NM ex 1604 32 00 li għandhom il-kodiċi tat-TARIC 20 kif ukoll nota ta’ qiegħ il-paġna li tirreferi għal dawn il-kodiċijiet tan-NM u tat-TARIC u għall-perjodu mill-1 ta’ Jannar 2019 sal-31 ta’ Diċembru 2019.
            
            
            
               2.L-ammont gross ġie kkalkulat abbażi tal-bilanċ pendenti tal-kwota tariffarja awtonoma 09.2750 (li jimplika użu massimu tal-kwota), tal-prezz medju tal-prodott tul dawn l-aħħar sentejn, u tar-rata tad-dazju tan-nazzjon l-aktar iffavorit fuq il-prodott, li hija ta’ 20 %, kif ġej: 
            
            
               1.097.066,78 (it-tunnellaġġ) * 20.29 (il-prezz medju għal kull kilogramm) * 20 % (it-tariffa).
            
            
               Għalhekk dan jirrappreżenta l-livell massimu ta’ telf ta’ dħul minħabba li l-Komunità tagħti preferenzi kummerċjali iktar favorevoli lil gruppi differenti ta’ pajjiżi terzi (l-iskema ġeneralizzata ta’ preferenzi, l-arranġament speċjali ta’ inċentivi għal żvilupp sostenibbli u governanza tajba u l-ftehimiet ta’ kummerċ ħieles). 
            
            
         
         
            
                  
                     (1)
                  
                        Ir-Regolament tal-Kunsill (UE) 2018/1977 tal-11 ta’ Diċembru 2018 li jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu 2019 – 2020 (ĠU L 317, 14.12.2018, p. 2).
               
               
                  
                     (2)
                  
                        Ir-Regolament tal-Kunsill (UE) 2015/2265 tas-7 ta’ Diċembru 2015 li jiftaħ u jipprevedi l-ġestjoni ta’ kwoti tariffarji awtonomi tal-Unjoni għal ċerti prodotti tas-sajd għall-perjodu 2016–2018 (ĠU L 322, 8.12.2015, p. 4).
               
               
                  
                     (3)
                  
                        Għar-riżorsi proprji tradizzjonali (id-dazji agrikoli, l-imposti fuq iz-zokkor, id-dazji doganali), l-ammonti indikati jridu jkunu ammonti netti, jiġifieri ammonti grossi wara li minnhom jitnaqqas 20 % għall-kostijiet tal-ġbir.